Kevin Costner

Kevin Michael Costner (s. 18. tammikuuta 1955 Lynwood, Kalifornia, Yhdysvallat) on yhdysvaltalainen näyttelijä ja ohjaaja, joka yleensä myös tuottaa omat elokuvansa. Costnerin menestyneimpiin elokuviin kuuluu Tanssii susien kanssa (1990), josta hän sai parhaan ohjaajan Oscarin ja Golden Globen.

Costner on näytellyt pääosaa myös esimerkiksi elokuvissa Lahjomattomat, Robin Hood – varkaiden ruhtinas,  JFK – avoin tapaus, Täydellinen maailma ja Waterworld sekä lännensarjassa Yellowstone (2018–2024).

 Nuoruus 
Costner syntyi Lynwoodissa ja kasvoi Comptonissa, Kaliforniassa. Hän on nuorin kolmesta pojasta; keskimmäinen kuoli synnytyksessä. Costnerin perhe polveutuu saksalaisista maahanmuuttajista. Hänellä on myös englantilaista, skottilaista ja irlantilaista sukujuurta.

Costner opiskeli taloustieteitä Kalifornian osavaltionyliopistossa Fullertonissa ja valmistui vuonna 1978. Sen jälkeen hän otti näyttelijäntunteja. 

 Ura 

Costner aloitti uransa pienillä osilla 1980-luvun taitteessa. Vuonna 1983 Costner sai osan elokuvassa Sisärengas, mutta hänen kohtauksiaan ei lopulta otettu elokuvaan. Ohjaaja Lawrence Kasdan otti Costnerin kuitenkin lännenelokuvaansa Silverado (1985).

Costnerin ensimmäinen päärooli oli liittovaltion agentti Eliot Nessinä elokuvassa Lahjomattomat (1987). Trillerissä Ei pakotietä (1987) hän esittää laivastoupseeria. Sitä seurasivat pääosat baseball-aiheisissa elokuvissa Vamppi ja veteraani (1988) ja Unelmien kenttä (1989).

Vuonna 1990 Costner tuotti ja ohjasi lännenelokuvan Tanssii susien kanssa. Hän esittää sisällissodan upseeria, joka liittyy sioux-heimoon. Costner sai elokuvasta parhaan ohjaajan Oscar-palkinnon ja Golden Globen.

Costnerin seuraavia päärooleja olivat Robin Hoodina elokuvassa Robin Hood – varkaiden ruhtinas (1991), syyttäjä Jim Garrisonina elokuvassa JFK – avoin tapaus (1991) ja henkivartijana romanttisessa elokuvassa Bodyguard (1992). Costnerin muita merkittäviä 1990-luvun elokuvia ovat Täydellinen maailma (1993), Waterworld (1995), The Postman – tulevaisuuden sanansaattaja (1997, myös ohjaus) ja Rakkaudesta peliin (1999).

Costnerin kolmas ohjaustyö oli lännenelokuva Armoton maa (2003). Sen ohella Costner näytteli vuosikymmenen aikana myös elokuvissa Kolmetoista päivää (2000), Kiukun parempi puoli (2005), The Guardian – meripelastaja (2006) ja Swing Vote (2008).

Vuonna 2012 Costner näytteli television minisarjassa Hatfields & McCoys, josta hän voitti Emmy-palkinnon ja Golden Globen.

Teräsmies-elokuvassa Man of Steel (2013) Costner esittää Clark Kentin adoptioisää. Trillerissä Jack Ryan: Shadow Recruit (2014) hän on CIA-agentti ja elokuvassa 3 Days to Kill hän esittää vakoojaa. Jalkapalloelokuvassa Draft Day Costner johtaa NFL-seuraa, elokuvassa Black or White hän esittää isoisää, ja elokuvassa McFarland, USA maastojuoksuvalmentajaa. Elokuvassa Criminal (2016) Costner otti itselleen epätyypillisen roolin psykopaattisena kuolemantuomittuna. Costnerin seuraavia elokuvia olivat avaruusohjelma-aiheinen Hidden Figures – varjoon jääneet (2016) ja pokeriaiheinen Molly’s Game (2017).

Costner palasi televisioon vuosiksi 2018–2024 patriarkan roolissa historiallisessa lännensarjassa Yellowstone, josta hän voitti Golden Globen vuonna 2023. Hänellä oli rooli myös Netflix-elokuvassa The Highwaymen (2019).

Keväällä 2024 julkaistu lännenelokuva Horizon: An American Saga – Chapter 1 on ensimmäinen osa neliosaiseksi tarkoitetussa elokuvasarjassa. Costner esittää sarjassa pääosaa, ja hän on myös ohjannut ja kirjoittanut sarjan sekä rahoittanut siitä suuren osan. Sarjan toinen elokuva julkaistiin syyskuussa 2024, mutta sitä ei ole lokakuuhun 2025 mennessä otettu teatterilevitykseen.

 Yksityiselämä 
Costner oli naimisissa Cindy Silvan kanssa 1978–1994. Vuonna 2004 hän meni naimisiin Christine Baumgartnerin kanssa. Vaimo haki avioeroa vuonna 2023. Costnerilla on sekä Silvan että Baumgartnerin kanssa kolme yhteistä lasta, ja lisäksi yksi lapsi entisen kumppaninsa Bridget Rooneyn kanssa.

Costner on toiminut vuodesta 2005 alkaen country rock -yhtyeessä Kevin Costner & Modern West. Yhtye on julkaissut useita albumeja.

Costner omistaa Ocean Therapy Solutions -yrityksen. Kesäkuussa 2010 Costner halusi auttaa öljyntorjunnassa Meksikonlahdella, joten hän toimitti BP:lle seulontakoneita tätä varten.Hollywood-tähti taistelee öljyvahinkoa vastaan Yle Uutiset

 Filmografia 

Elokuvat ja tv-sarjat Vuosi Suomenkielinen nimi Alkuperäinen nimi Rooli1979  Malibun kuumat tytöt  Malibu Hot Summer tai Sizzle Beach, U.S.A.  John Logan1982  Nuoruusvuodet  Chasing Dreams  Ed Yövuoro  Night Shift  Frat Boy No. 1Frances  Luther1983  Korttipakkaritarit  Stacy’s Knights  Will Bonner Pöytä viidelle   Table for Five  vastavihitty aviomies Sisärengas  The Big Chill  Alex Marshall Viimeinen testamentti  Testament  Phil Pitkin1984   Kuoleman kauppias  The Gunrunner  Ted1985 Fandango  Gardner BarnesSilverado  JakeAmerican Flyers  Marcus Sommers1986 Shadows Run Black  Jimmy Scott1987  Lahjomattomat  The Untouchables  Eliot Ness Ei pakotietä  No Way Out  poliisikomentaja Tom Farrell1988  Vamppi ja veteraani  Bull Durham  Crash Davis1989  Unelmien kenttä  Field of Dreams  Ray Kinsella1990  Kosto  The Revenge  Michael ”Jay” Cochran Tanssii susien kanssa  Dances with Wolves  luutnantti John J. Dunbar1991  Robin Hood – varkaiden ruhtinas  Robin Hood: Prince of Thieves  Robin Hood JFK – avoin tapaus  JFK  Jim Garrison1992  Bodyguard  The Bodyguard  Frank Farmer1993  Täydellinen maailma  A Perfect World  Robert ”Butch” Haynes1994 Wyatt Earp  Wyatt Earp Sota  The War  Stephen Simmons1995 Waterworld  Mariner1996 Tin Cup  Roy McAvoy1997  The Postman – tulevaisuuden sanansaattaja  The Postman  The Postman1999  Viesti mereltä  Message in a Bottle  Garret Blake Rakkaudesta peliin  For Love of the Game  Billy Chapel Knockout – kehäketut  Play It to the Bone  eturivin fani (cameorooli)2000  Kolmetoista päivää  Thirteen Days  Kenny O'Donnell2001  Määränpäänä Graceland  3000 Miles to Graceland  Thomas J. Murphy2002  Sudenkorento  Dragonfly  Joe Darrow2003  Armoton maa  Open Range  Charley Waite2005  Kiukun parempi puoli  The Upside of Anger  Denny Davies Huhupuhetta  Rumor Has It…  Beau Burroughs2006  The Guardian – meripelastaja  The Guardian  Ben Randall2007 Mr. Brooks  Mr. Earl Brooks2008 Swing Vote  Bud Johnson2009 The New Daughter  John James2010 The Company Men  Jack Dolan2013 Man of Steel  Jonathan Kent2014 Jack Ryan: Shadow Recruit  Thomas HarperDraft Day  Sonny Weaver3 Days to Kill  Ethan RennerBlack or White  Elliot Anderson2015 McFarland, USA  Jim White2016  Hidden Figures – varjoon jääneet  Hidden Figures  Al Harrison2019 The Highwaymen  Frank HamerThe Art of Racing in the Rain  Enzo (ääni)2020 Let Him Go  George Blackledge2021Zack Snyder's Justice LeagueJonathan Kent (voice, uncredited)2018-2022 Yellowstone John Dutton

 Lähteet 

 Aiheesta muualla 

 Kevin Costnerin virallinen sivusto  


Luokka:Yhdysvaltalaiset näyttelijät
Luokka:Parhaan ohjauksen Oscar-palkinnon saajat
Luokka:Primetime Emmy -palkinnon saajat
Luokka:Golden Globe -palkinnon saajat
Luokka:Hollywood Walk of Fame
Luokka:Vuonna 1955 syntyneet
Luokka:Elävät henkilöt
Luokka:Seulonnan keskeiset artikkelit
Luokka:Amerikanenglantilaiset
Luokka:Amerikanskotlantilaiset
Luokka:Amerikanirlantilaiset